b'\n_START_ARTICLE_\nTequila\n_START_PARAGRAPH_\nTequila ali tekila je mo\xc4\x8dna alkoholna pija\xc4\x8da, ki jo pridobivajo iz fermentiranega soka modre agave (Agave tequilana), ki ga destilirajo v posebnih kotlih._NEWLINE_Pija\xc4\x8da je dobila ime po kraju Tequila, ki se nahaja kak\xc5\xa1nih 65 km izven Guadalajare in vi\xc5\xa1avja Los Altos na severozahodu mehi\xc5\xa1ke zvezne dr\xc5\xbeave Jalisco, od koder naj bi izvirala._NEWLINE_Povpre\xc4\x8dna vsebnost alkohola v tequili se giblje med 38 in 40 % in je prva destilirana alkoholna pija\xc4\x8da, ki so jo proizvajali v Ameriki. Zaradi tega je dobila status avtohtone pija\xc4\x8de na ameri\xc5\xa1ki celini.\n_START_SECTION_\nZgodovina\n_START_PARAGRAPH_\n\xc5\xbde Azteki so pred prihodom \xc5\xa0pancev iz agave pridobivali alkoholno pija\xc4\x8do, ki so jo imenovali octli. To je bil v bistvu fermentiran sok te rastline, ki so ga \xc5\xa0panci v 16. stoletju za\xc4\x8deli destilirati na enak na\xc4\x8din kot so v domovini pridobivali konjak iz vina._NEWLINE_Prvo ve\xc4\x8djo destilarno je okoli leta 1600 zgradil markiz Altamire, Don Pedro S\xc3\xa1nchez de Tagle, ki je obrate postavil na podro\xc4\x8dju dana\xc5\xa1njega teritorija Jalisce. Pija\xc4\x8da iz njegove destilarne je kmalu postala tako priljubljena, da so v okolici za\xc4\x8deli nastajati vedno novi obrati za pridelavo tega \xc5\xbeganja, leta 1608 pa je kolonialni guverner za\xc4\x8del pobirati davek od prodane Tequile._NEWLINE_Sprva so, podobno kot prvi viski, tequilo pili, ne da bi jo prej starali v sodih. Prvi\xc4\x8d pa so starano tequilo ponudili na tr\xc5\xbei\xc5\xa1\xc4\x8de leta 1800. Tako danes velja, da je tequila v sodobnem pomenu besede nastala tega leta v Guadalajari.'